《画虎行为吉州假守苏公作》
宋代·徐俯

昔日何人画于菟，君家独有他家无。宣城老包骨已朽，纷纷俗子尚欢呼。

大虎蹲踞小虎戏，目光注射百步外。名画多闻内府收，人间岂惜千金费。

巉巉岩岩谷中石，老树穹枝拂秋色。锐头将军射不得，却挂江南使君壁。

林间一啸四山风，麇惊狐号鸟堕空。不向南山随李广，只愁东海笑黄公。

忆昔余顽少小时，先生教诵荆公诗。只今耆旧无新语，赖有庐山病可师。

作者简介：徐俯（1075～1141）宋代官员，江西派著名诗人之一。字师川，自号东湖居士，原籍洪州分宁（江西修水县）人，后迁居德兴天门村。徐禧之子，黄庭坚之甥。因父死于国事，授通直郎，累官右谏议大夫。绍兴二年（1132），赐进士出身。三年，迁翰林学士，擢端明殿学士，签书枢密院事，官至参知政事。后以事提举洞霄宫。工诗词，著有《东湖集》，不传。